Title: พระราชกฤษฎีกาจัดตั้งเทศบาลตำบลหัวหิน จังหวัดประจวบคีรีขันธ์

พระราชกฤษฎีกา
จัดตั้งเทศบาลตำบลหัวหิน
จังหวัดประจวบคีรีขันธ์
พุทธศักราช ๒๔๘๐

ในพระปรมาภิไธยสมเด็จพระเจ้าอยู่หัวอานันทมหิดล
คณะผู้สำเร็จราชการแทนพระองค์
(ตามประกาศประธานสภาผู้แทนราษฎร
ลงวันที่ ๔
สิงหาคม พุทธศักราช ๒๔๘๐)
อาทิตย์ทิพอาภา
เจ้าพระยายมราช
พล.อ.
เจ้าพระยาพิชเยนทรโยธิน
ตราไว้ ณ วันที่
๓๐ กันยายน พุทธศักราช ๒๔๘๐
เป็นปีที่ ๔
ในรัชกาลปัจจุบัน

โดยที่เห็นสมควรยกฐานะตำบลหัวหินและตำบลหนองแก
กิ่งอำเภอหัวหิน อำเภอปราณบุรี จังหวัดประจวบคีรีขันธ์
เฉพาะในเขตสภาจัดบำรุงสถานที่ชายทะเลทิศตะวันตก เป็นเทศบาลตำบล

คณะผู้สำเร็จราชการแทนพระองค์
ในพระปรมาภิไธยสมเด็จพระเจ้าอยู่หัว อาศัยอำนาจตามความในมาตรา ๔
แห่งพระราชบัญญัติจัดระเบียบเทศบาล พุทธศักราช ๒๔๗๖ จึงให้ตราพระราชกฤษฎีกาขึ้นไว้
ดังต่อไปนี้

มาตรา ๑ 
พระราชกฤษฎีกานี้ให้เรียกว่า พระราชกฤษฎีกาจัดตั้งเทศบาลตำบลหัวหิน จังหวัดประจวบคีรีขันธ์
พุทธศักราช ๒๔๘๐

มาตรา ๒[๑] 
ให้ใช้พระราชกฤษฎีกานี้ตั้งแต่วันประกาศในราชกิจจานุเบกษาเป็นต้นไป

มาตรา ๓  ให้ยกฐานะตำบลหัวหินและตำบลหนองแก
กิ่งอำเภอหัวหิน อำเภอปราณบุรี จังหวัดประจวบคีรีขันธ์ ตามเขตที่กำหนดไว้ในมาตรา ๔
ขึ้นเป็นเทศบาลตำบล มีนามว่า เทศบาลตำบลหัวหิน จังหวัดประจวบคีรีขันธ์

มาตรา ๔ 
ให้กำหนดเขตเทศบาลตำบลหัวหิน จังหวัดประจวบคีรีขันธ์ ไว้ดังนี้ คือ
ด้านใต้
ตั้งต้นจากหลักเขตหมายเลข ๑ ซึ่งตั้งอยู่ทางด้านตะวันตกของทางรถไฟ
และห่างจากทางรถไฟในเขตตำบลหนองแก กิ่งอำเภอหัวหิน อำเภอปราณบุรี จังหวัดประจวบคีรีขันธ์
๓ กิโลเมตร เป็นเส้นตรงตั้งได้ฉากกับทางรถไฟ ตรงหลักกิโลเมตรที่ ๒๒๖
ซึ่งเป็นหลักเขตหมายเลข ๒
จากหลักเขตหมายเลข
๒ เป็นเส้นตรงตั้งได้ฉากกับทางรถไฟไปจดชายทะเลซึ่งเป็นหลักเขตหมายเลข ๓
ด้านตะวันออก
จากหลักเขตหมายเลข ๓ เลียบชายทะเลไปทางทิศเหนือ จดหลักเขตหมายเลข ๔ ตรงเส้นเขตแดนระหว่างจังหวัดเพชรบุรีกับจังหวัดประจวบคีรีขันธ์
ด้านเหนือ
จากหลักเขตหมายเลข ๔ ถือตามเส้นแบ่งเขตระหว่างจังหวัดเพชรบุรีกับจังหวัดประจวบคีรีขันธ์
ไปทางทิศตะวันตกจดหลักเขตหมายเลข ๕ ซึ่งอยู่ห่างจากทางรถไฟ ๓ กิโลเมตร
ด้านตะวันตก
จากหลักเขตหมายเลข ๕ ขนานและห่างจากทางรถไฟ ๓ กิโลเมตรไปทางทิศใต้จดหลักเขตหมายเลข
๑
ดังปรากฏในแผนผังท้ายพระราชกฤษฎีกานี้
ตามเส้นแนวเขตดังกล่าวแล้ว
ให้มีหลักย่อยปักไว้เป็นระยะ ๆ เพื่อแสดงแนวเขตด้วยตามควร

มาตรา ๕  ที่ดินหรือโรงเรือนสิ่งปลูกสร้างของผู้ใดเหลื่อมล้ำเข้ามาในเส้นเขตที่กำหนดไว้ในมาตรา
๔ แม้แต่ส่วนหนึ่งส่วนใด ให้ถือว่าที่ดินซึ่งติดต่อเป็นผืนเดียวกันนั้น
หรือโรงเรือนสิ่งปลูกสร้างนั้น ๆ อยู่ในเขตเทศบาลเต็มทุกส่วน

มาตรา ๖  ให้โอนกิจการรวมทั้งสิทธิอำนาจและหน้าที่ของสภาจัดบำรุงสถานที่ชายทะเลทิศตะวันตกบรรดาที่มีอยู่ตามพระราชบัญญัติจัดบำรุงสถานที่ชายทะเลทิศตะวันตก
พุทธศักราช ๒๔๖๙ และกฎหมายอื่น ภายในเขตเทศบาลตำบลหัวหิน จังหวัดประจวบคีรีขันธ์
ดังกำหนดไว้ในมาตรา ๔ ให้แก่เทศบาลตำบลหัวหิน จังหวัดประจวบคีรีขันธ์ดำเนินการต่อไป
ตามความในมาตรา ๔ แห่งพระราชบัญญัติยกเลิกและโอนกิจการของสภาจัดบำรุงสถานที่ชายทะเลทิศตะวันตกให้แก่เทศบาล
พุทธศักราช ๒๔๗๙

มาตรา ๗ 
ให้รัฐมนตรีว่าการกระทรวงมหาดไทยมีหน้าที่รักษาการให้เป็นไปตามพระราชกฤษฎีกานี้

ผู้รับสนองพระบรมราชโองการ
(ตามมติคณะรัฐมนตรี)
พิบูลสงคราม
รัฐมนตรี

[เอกสารแนบท้าย]

๑.
แผนที่ท้ายพระราชกฤษฎีกาจัดตั้งเทศบาลตำบลหัวหิน จังหวัดประจวบคีรีขันธ์ พุทธศักราช
๒๔๘๐

(ดูข้อมูลจากภาพกฎหมาย)

ศรินรัตน์/จัดทำ
๑๓ เมษายน ๒๕๖๓

อรญา/ตรวจ
๙ มิถุนายน ๒๕๖๓

[๑] ราชกิจจานุเบกษา
เล่ม ๕๔/-/หน้า ๑๒๒๕/๑ ตุลาคม ๒๔๘๐